CELEX: 32016D0213(01)
Language: da
Date: 2016-02-12 00:00:00
Title: Kommissionens afgørelse af 12. februar 2016 om nedsættelse af ekspertgruppen mod forfalskning af euroen

13.2.2016   
            
            
               DA
            
            
               Den Europæiske Unions Tidende
            
            
               C 58/5
            
         KOMMISSIONENS AFGØRELSE
   af 12. februar 2016
   om nedsættelse af ekspertgruppen mod forfalskning af euroen
   (2016/C 58/06)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, og
   ud fra følgende betragtninger:
   
               (1)
            
            
               I henhold til Kommissionens afgørelse (EU) 2015/512 (1) er Generaldirektoratet for Økonomiske og Finansielle Anliggender ansvarligt for de opgaver, der er forbundet med forberedelsen af Kommissionens initiativer med hensyn til lovgivning og andre retsforskrifter med henblik på beskyttelse af euroen mod falskmøntneri og til støtte for området gennem uddannelse og teknisk bistand. For at sikre en effektiv og ensartet beskyttelse af euroen har Kommissionen behov for at kunne konsultere specialister i en rådgivende ekspertgruppe.
            
         
               (2)
            
            
               Det er derfor nødvendigt at nedsætte en ekspertgruppe vedrørende beskyttelse af eurosedler og euromønter mod forfalskning og fastlægge dens opgaver og sammensætning.
            
         
               (3)
            
            
               Ekspertgruppen bør bistå Kommissionen med at forbedre forholdene for den overordnede beskyttelse af euroen på grundlag af lovgivningsmæssige initiativer, der tager sigte på at forstærke forebyggelsen og bekæmpelsen af falskmøntneri, og med anvendelsen af Europa-Parlamentets og Rådets forordning (EU) nr. 331/2014 (2). Ekspertgruppen bør også etablere et tæt og regelmæssigt samarbejde med de kompetente nationale myndigheder, Kommissionen, Det Europæiske Tekniske og Videnskabelige Center (ETSC) som oprettet ved Rådets beslutning 2003/861/EF (3), Den Europæiske Centralbank og Europol.
            
         
               (4)
            
            
               Ekspertgruppen bør sammensættes af eksperter fra medlemsstaternes kompetente myndigheder, ETSC, Den Europæiske Centralbank og Europol.
            
         
               (5)
            
            
               Der bør fastsættes regler for gruppemedlemmernes videregivelse af oplysninger.
            
         
               (6)
            
            
               Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (4).
            
         
               (7)
            
            
               Der bør fastsættes en anvendelsesperiode for denne afgørelse. Kommissionen vil til sin tid overveje, om en forlængelse vil være hensigtsmæssig —
            
         BESTEMT FØLGENDE:
   Artikel 1
   Genstand
   Hermed nedsættes Kommissionens ekspertgruppe mod forfalskning af euroen (herefter benævnt »ekspertgruppen«).
   Artikel 2
   Ekspertgruppens opgaver
   Ekspertgruppen har til opgave:
   
               a)
            
            
               at bistå Kommissionen ved udarbejdelsen af lovgivningsmæssige forslag, delegerede retsakter eller politiske initiativer til beskyttelse af både eurosedler og euromønter mod forfalskning
            
         
               b)
            
            
               at etablere et tæt og regelmæssigt samarbejde mellem medlemsstaternes kompetente myndigheder, Kommissionen, ETSC, Den Europæiske Centralbank og Europol for at sikre en effektiv og ensartet beskyttelse af euroen
            
         
               c)
            
            
               med henblik på strategiske analyser at udveksle oplysninger om og fastlægge gode metoder til forebyggelse af forfalskninger af euroen, bekæmpelse af forfalskede sedler og mønter og håndtering af følgerne af falskmøntner
            
         
               d)
            
            
               at yde rådgivning og ekspertbistand til Kommissionen ved gennemførelsen af Unionens lovgivning, programmer og politikker, navnlig med hensyn til forordning (EF) nr. 1338/2001 (5)
               
            
         
               e)
            
            
               at drøfte anvendelsen af forordning (EU) nr. 331/2014.
            
         Artikel 3
   Høring
   Kommissionen kan konsultere ekspertgruppen om spørgsmål vedrørende den overordnede beskyttelse af euroen på grundlag af lovgivningsmæssige initiativer til styrkelse af forebyggelsen og bekæmpelsen af falskmøntneri (6).
   Artikel 4
   Medlemmer og udpegning
   1.   Ekspertgruppens medlemmer er medlemsstaternes kompetente myndigheder, ETSC, Den Europæiske Centralbank og Europol.
   2.   Medlemmerne underretter Kommissionen om deres repræsentanter.
   3.   Personoplysninger indsamles, behandles og offentliggøres i overensstemmelse med forordning (EF) nr. 45/2001.
   Artikel 5
   Funktionsmåde
   1.   Den kompetente tjenestegren i Kommissionen udpeger gruppens formand.
   2.   Kommissionens repræsentant kan indbyde eksterne eksperter med specifik viden om et emne på dagsordenen til at deltage i ekspertgruppens arbejde på ad hoc-basis. Kommissionens repræsentant kan desuden give observatørstatus til enkeltpersoner, organisationer som defineret i regel 8, stk. 3, i de horisontale regler om ekspertgrupper (7) samt kandidatlande.
   3.   Ekspertgruppens medlemmer og deres repræsentanter samt de indbudte eksperter og observatører er pålagt tavshedspligt som fastsat i traktaterne og gennemførelsesbestemmelserne hertil samt Kommissionens sikkerhedsforskrifter vedrørende beskyttelse af EU's klassificerede informationer i bilaget til Kommissionens afgørelse (EU, Euratom) 2015/443 (8) og afgørelse (EU, Euratom) 2015/444 (9). Hvis de tilsidesætter disse forpligtelser, kan Kommissionen træffe alle relevante foranstaltninger.
   4.   Ekspertgruppens møder afholdes i Kommissionens lokaler. Sekretariatsopgaverne varetages af Kommissionen.
   5.   Ekspertgruppen fastsætter selv sin forretningsorden på grundlag af standardforretningsordenen for ekspertgrupper.
   6.   Kommissionen offentliggør alle relevante dokumenter om ekspertgruppens aktiviteter, herunder dagsordener, referater og medlemsindlæg, enten i registret over Kommissionens ekspertgrupper og lignende enheder eller via et link fra dette register til et særligt websted med disse dokumenter. De relevante dokumenter offentliggøres ikke, hvis det vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (10).
   Artikel 6
   Mødeudgifter
   1.   Der ydes ikke vederlag for det arbejde, der udføres af deltagerne i ekspertgruppens aktiviteter.
   2.   Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.
   3.   Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.
   Artikel 7
   Anvendelsesperiode
   Denne afgørelse finder anvendelse fra datoen for vedtagelsen indtil den 31. december 2025.
   
      Udfærdiget i Bruxelles, den 12. februar 2016.
      
         
            På Kommissionens vegne
         
         Pierre MOSCOVICI
         
            Medlem af Kommissionen
         
      
   
   
      (1)  Kommissionens afgørelse (EU) 2015/512 af 25. marts 2015 om ændring af afgørelse 1999/352/EF, EKSF, Euratom om oprettelse af Det Europæiske Kontor for Bekæmpelse af Svig (EUT L 81 af 26.3.2015, s. 4).
   
      (2)  Europa-Parlamentets og Rådets forordning (EU) nr. 331/2014 af 11. marts 2014 om et handlingsprogram for udveksling, bistand og uddannelse med henblik på beskyttelse af euroen mod falskmøntneri (Pericles 2020-programmet) og ophævelse af Rådets afgørelse 2001/923/EF, 2001/924/EF, 2006/75/EF, 2006/76/EF, 2006/849/EF og 2006/850/EF (EUT L 103 af 5.4.2014, s. 1).
   
      (3)  Rådets beslutning 2003/861/EF af 8. december 2003 om analyse og samarbejde vedrørende falske euromønter (EUT L 325 af 12.12.2003, s. 44).
   
      (4)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
   
      (5)  Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri (EFT L 181 af 4.7.2001, s. 6).
   
      (6)  Jf. betragtning 12 i Rådets forordning (EF) nr. 1338/2001.
   
      (7)  K(2010) 7649 endelig.
   
      (8)  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).
   
      (9)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).
   
      (10)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).